text: Ny klub for gamle knallerter
  31 marts 2016 kl. 13.52
  Interessen for veteranknallerter er stigende i disse år og nu har Trekantområdet også fået en klub, hvor folk med den interesse kan mødes. 
  En af initiativtagerne er Børge Stavensø fra Taulov ved Fredericia, som selv samler på de gamle knallerter. Han vil gerne dele sin interesse med ligesindede og har derfor sammen med fire andre, startet en veteranknallertklub under DVK Lillebælt ( Dansk Veteranklub Lillebælt). 
  Til den stiftende generalforsamlig mødte folk op fra hele Trekantområdet og i løbet af fire dage var der allerede 19 indmeldte. Kravet, for at man kan være med, er, at man har en knallert der er mere end 30 år gammel.
  Børge Stavensø selv har samlet dansk producerede knallerter i snart 30 år og har det meste af huset i Taulov fyldt med de gamle istandsatte veteranknallerter.  
  Se bl.a alle de gamle veteranknallerter i programmet Naboer, som i dag sender live kl. 19.55 fra Taulov.
  